George Harrison
Džordžas Harisonas (angl. George Harrison; 1943 m. vasario 25 d. Liverpulyje – 2001 m. lapkričio 29 d. Los Andžele) – vokalistas, dainų autorius, filmų prodiuseris, geriausiai žinomas kaip pagrindinis britų muzikos grupės „The Beatles“ gitaristas. Sukūrė žinomas dainas, kaip antai „Taxman“, „I Want To Tell You“, „Here Comes The Sun“, „Think For Yourself“, „While My Guitar Gently Weeps“. Įkvėptas hinduizmo, sukūrė „Within You Without You“, „The Inner Light“ ir t. t. Kai 1970 m. „The Beatles“ iširo, pradėjo solo karjerą. 1988–1991 m. buvo iš roko žvaigždžių sudarytos grupės „Traveling Wilburys“ narys. Artimi Harisono ryšiai su Indijos kultūra bei tai, kad jis išpažino hinduizmą, turėjo didelės įtakos jo pasaulėžiūrai, neretai tai atsispindėjo G. Harisono muzikoje, visuomeninėje veikloje bei asmeniniame jo gyvenime, pvz., dėl šių priežasčių Harisonas tapo vegetaru. Harisonas yra vienintelis „The Beatles“ narys, išleidęs savo autobiografiją („I Me Mine“, 1980 m.), nors apie „The Beatles“ knygoje buvo mažai parašyta. Harisonas mirė 2001 m. nuo plaučių vėžio.